## Odluka Ustavnog suda Republike Hrvatske broj: U-IIIA-775/2013 od 28. ožujka 2013.

### NN 43/2013 (12.4.2013.), Odluka Ustavnog suda Republike Hrvatske broj: U-IIIA-775/2013 od 28. ožujka 2013.

USTAVNI SUD REPUBLIKE HRVATSKE

831

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Slavica Banić, Davor Krapac, Ivan Matija i Duška Šarin, članovi Vijeća, odlučujući o ustavnoj tužbi koju je podnijela L. Š. iz Z., na sjednici održanoj 28. ožujka 2013., jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem: Revr-1337/12 u najkraćem mogućem roku, ali ne duljem od deset (10) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe L. Š. iz Z., A. D., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 9.500,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je 18. travnja 2012. podnijela Županijskom sudu u Zadru zahtjev za suđenje u razumnom roku, zbog dugotrajnosti postupka koji se vodio pred Općinskim sudom u Zadru pod brojem: P-504/08. Rješenjem broj: 24 Gzp-127/12-6 od 11. siječnja 2013. Županijski sud u Zadru oglasio se stvarno nenadležnim te ustupio predmet Ustavnom sudu.

Zahtjev podnositeljice za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Zadru broj: P-1331/10 (P-504/08), utvrdio sljedeće pravno relevantne činjenice za odlučivanje o povredi prava zajamčenog člankom 29. stavkom 1. Ustava:

Podnositeljica je 18. veljače 2008. pokrenula parnični postupak protiv tuženika, B. d.o.o. Z., radi utvrđenja nedopuštenosti otkaza ugovora o radu.

Dana 21. veljače 2008. sud je pozvao tuženika na davanje odgovora na tužbu.

Podneskom od 4. ožujka 2008. tuženik je dao odgovor na tužbu.

Prvo ročište održano je 19. studenoga 2008.

Na ročištu 6. ožujka 2009. provedeni su dokazi saslušanja svjedoka.

Nakon održanog ročišta 16. travnja 2009. zaključena je glavna rasprava.

Na ročištu 15. lipnja 2009. objavljena je presuda.

Protiv prvostupanjske presude tuženik je 13. siječnja 2010. podnio žalbu.

Odgovor na žalbu podnositeljica je dostavila sudu 28. siječnja 2010.

Rješenjem Županijskog suda u Zadru broj: Gž-574/10 od 3. ožujka 2010. ukinuta je prvostupanjska presuda te je predmet vraćen Općinskom sudu u Zadru na ponovni postupak.

Podneskom od 14. lipnja 2010. podnositeljica se očitovala na dotadašnji tijek postupka.

Nakon održanog ročišta 17. lipnja 2010. zaključena je glavna rasprava.

Na ročištu 31. kolovoza 2010. objavljena je presuda.

Protiv prvostupanjske presude tuženik je 20. listopada 2010. podnio žalbu.

Odgovor na žalbu podnositeljica je dostavila sudu 3. studenoga 2011.

Presudom Županijskog suda u Zadru broj: Gž-3067/10-4 od 25. travnja 2012. preinačena je prvostupanjska presuda.

Protiv drugostupanjske presude podnositeljica je 3. srpnja 2012. izjavila reviziju.

Postupak se povodom revizije vodi pred Vrhovnim sudom Republike Hrvatske (u daljnjem tekstu: Vrhovni sud) pod brojem: Revr-1337/12.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 18. veljače 2008. pred prvostupanjskim sudom tužbom podnositeljice.

Ustavna tužba podnesena je 17. travnja 2012., a do tog dana parnični postupak nije bio okončan. U trenutku odlučivanja o ustavnoj tužbi podnositeljice postupak nije bio dovršen već se u povodu revizije vodio pred Vrhovnim sudom.

Slijedom navedenog, Ustavni sud utvrđuje da je do odluke Ustavnog suda o ustavnoj tužbi podnositeljice sudski postupak trajao pet (5) godina, jedan (1) mjesec i deset (10) dana.

4.2. POSTUPANJE NADLEŽNOG SUDA

U pravno relevantnom razdoblju, predmet se u dva navrata vodio pred prvostupanjskim sudom i drugostupanjskim sudom te su donijete četiri meritorne odluke. U povodu revizije postupak se nastavio voditi pred Vrhovnim sudom.

4.3. PONAŠANJE PODNOSITELJICE USTAVNE TUŽBE (TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, nije pridonijela duljini trajanja postupka.

4.4. SLOŽENOST SUDSKOG PREDMETA

Prema ocjeni Ustavnog suda u konkretnom slučaju ne radi se o složenoj pravnoj stvari.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od pet (5) godina, jednog (1) mjeseca i deset (10) dana te da još uvijek nije okončan. Imajući u vidu ukupno trajanje postupka, neučinkovitost sudova, a posebno činjenicu da se u konkretnom slučaju radi o radnom sporu koji je hitne naravi i od velikog značaja za podnositeljicu, Ustavni sud ocjenjuje da je povrijeđeno ustavno pravo podnositeljice da zakonom ustanovljeni neovisni i nepristrani sud u razumnom roku odluči o njenim pravima i obvezama, koje je zajamčeno člankom 29. stavkom 1. Ustava.

Stoga je u smislu članka 63. stavaka 1. i 2. Ustavnog zakona donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-775/2013

Zagreb, 28. ožujka 2013.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 43/2013-831